Bicikl sve popularniji
Američka Nacionalna udruga proizvođača bicikala tvrdi kako je u 2005. godini prodano oko 14 milijuna bicikala za odrasle
U 2003.godini svjetska proizvodnja bicikala je dostigla 105 milijuna – što je dva i pol puta više od broja proizvedenih automobila u toj godini. Amerikanci su poznati po tome da preferiraju automobile kao prijevozno sredstvo - u odnosu na bicikle. Međutim, američka Nacionalna udruga proizvođača bicikala kaže kako je u 2005.godini u Sjedinjenim Državama prodano otprilike 14 milijuna bicikala za odrasle. To je najveći broj prodanih bicikala još od 1973. godine – kada je prodano rekordnih 15 milijuna – tijekom naftnog embarga, što je dovelo do visokih cijena goriva. Ove godine – cijene goriva su ponovno visoke, a naznake da bi prodaja bicikala također mogla naglo porasti su sve prisutnije. Tisuće ljudi, koji svakodnevno putuju na posao u okolici Washingtona, sudjelovali su prošloga tjedna u događaju koji promovira dolazak na posao biciklom, a koji su organizirali lokalni prodavači bicikala. Mnogima je dolazak na posao biciklom postala ustaljena praksa, budući da je zabavno, da je zdravo, i ne onečišćuje okoliš. Međutim, ljudima postaje sve jasnije kako je vožnja bicikla – kao alternativa vožnji automobila – i financijski isplativa alternativa. Randy Stuart, jedan od sudionika prošlotjednog događaja i ljubitelj vožnje biciklom, kaže kako većina ljudi zaboravlja koliki su ukupni troškovi vožnje automobila: "Ljudi trenutno misle samo na cijenu goriva, budući da su sada cijene goriva vrlo visoke, no zaboravljaju sve druge troškove koje nameće vožnja automobila – stvari poput osiguranja, registracije vozila, poreza, popravaka, ili cijena parkinga, a čini se da ne uviđaju niti koliko vožnja automobila onečišćuje atmosferu." Budući da su se posljednjih mjeseci cijene goriva povećale, pojavljuju se i naznake da se ljudi sve više okreću vožnji bicikala. John Brunow, vlasnik trgovine biciklima u okolici Washingtona, kaže kako se povećala prodaja pomoćne opreme za bicikle, što bi značilo da se ljudi ipak počinju više oslanjati na vožnju biciklima, no dodaje kako se značajnije povećanje u prodaji bicikala još nije dogodilo. No, ono smatra da će i to uskoro uslijediti: "Ljudi još uvijek nisu svjesni što za njihov kućni budžet znači povećana cijena goriva, no uskoro će shvatiti da veliki dio njihovih primanja odlazi na gorivo i morat će početi tražiti alternativne načine prijevoza." Prošlotjedni događaj u Washingtonu potvrđuje da su mnogi Amerikanci toga svjesni i spremni su okrenuti se svakodnevnoj vožnji biciklima.